**Korisnik:** Centar za građanske inicijative Poreč

**Kontakt:** Nataša Vajagić, natasa@cgiporec.hr

**Naziv projekta:** DiskrimiNacija

**Odobrena sredstva:** 9.951,00 EUR

**Trajanje projekta:** 5 mjeseci (02.09.2024. – 31.01.2025.)

Akcija pod nazivom „DiskrimiNacija“ ima za cilj borbu protiv sustavnog širenja homofobnih i transfobnih sadržaja medija, koji ozbiljno narušavaju prava i sigurnost LGBTIQ+ osoba u Hrvatskoj. Akcija uključuje pravne, komunikacijske i zagovaračke aktivnosti s ciljem zaustavljanja diskriminatornog medijskog izvještavanja. Pripremit ćemo pravnu argumentaciju koja će dokazati kršenja zakona na nacionalnoj i EU razini, organizirati sastanke s ključnim institucijama i provesti anketu među LGBTIQ+ osobama kako bismo prikupile njihove priče i iskustva. Kroz zagovaračku kampanju, tražit ćemo sankcioniranje diskriminatornog izvještavanja i promicanje regulatornih promjena. Ova akcija će pomoći u stvaranju sigurnijeg društva za LGBTIQ+ zajednicu, smanjujući razinu diskriminacije i povećavajući odgovornost medija.

Očekivani rezultati:

* Projekt će rezultirati **izradom pravne analize** koja će identificirati kršenja zakona vezanih za homofobno i transfobno izvještavanje. U **anketi** ćemo prikupiti odgovore od najmanje 30 LGBTIQ+ osoba kako bismo saznali kako takvo izvještavanje utječe na njih.
* Također, uključit ćemo najmanje pet organizacija civilnog društva i drugih ključnih dionika u **zagovaračku koaliciju**. Organizirat ćemo nekoliko sastanaka s važnim institucijama, kako bismo zajednički zagovarali sankcije protiv diskriminatornog medijskog sadržaja prema Vijeću za elektroničke medije.
* Na kraju, naš cilj je **osigurati da regulatorno tijelo prihvati barem jedan od naših zahtjeva** za sankcioniranje takvog sadržaja. Planiramo održati sastanke sa saborskim zastupnicima te organizirati **okrugli stol ili saborsku sjednicu** kako bismo predstavili naše nalaze i potaknuli promjene u regulaciji govora mržnje u medijima.